**Nu simți?**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-atâta primăvară nu simți cum înflorești,

Când ies din călimară ecouri îngerești?

Când se întorc cocorii şi iarba creşte-n tine,

Nu simți pe apa morii cum primăvara vine?

Cum mugurii pe ramuri zâmbesc spre veşnicie

Şi doruri bat în geamuri, la şes şi la câmpie?

Cum străluceşte zarea la sărbătoarea vieţii,

Când i-au redat culoarea, cu lacrima, poeţii?

Nu simţi cum liliacul miroase-a Dumnezeu

Cât inima şi macul vor înflori mereu?

Nu simţi cum înserarea din umbra morţii mele

Se pierde primăvara în dansul unei iele?

Nu simţi ori nu îţi pasă că aripi ne-au crescut?

Azi visul ne apasă, nu pot să-ţi cer mai mult,

Căci s-au întors cocorii şi iarba-n mine creşte

Strivind sub piatra morii tăcerea ce doineşte.

21-03-2016